Beseerde leeus ná brande van kant gemaak | Maroela Media
WAARSKUWING: Hierdie berig bevat grafiese inhoud en kan sommige lesers of kinders ontstel.
Die Dierebeskermingsvereniging (DBV) in Bloemfontein het 30 beseerde, ondervoede leeus op 'n teelplaas in die Glen-distrik in die Vrystaat van kant gemaak.
Die leeus is ernstig beseer tydens verwoestende veldbrande in die omgewing, maar is glo nooit deur hul eienaars behandel of versorg nie. Die eienaars het glo ook nie enige mediese hulp vir die lydende diere ontbied nie en volgens die DBV was dit duidelik dat die diere dae laas geëet het.
Verskeie leeus se pote was verbrand en sommige het van die bloed in hul longe verdrink. Die leeus het ook brandwonde aan hul gesigte en in hul bekke opgedoen. Een van die leeus se oë het glo weens die hitte van die vlamme gebars.
Die DBV het met behulp van 'n plaaslike veearts al die diere geëvalueer en eindelik 30 van kant gemaak weens die ernstige aard van hul beserings. Die oorskot is veras.
'n Klag van dieremishandeling – wat die DBV as een van die ergste gevalle nóg beskryf – is intussen teen die eienaars van die plaas, waarop minstens 59 leeus en drie tiere aangehou word, aanhangig gemaak.
Volgens Reinet Meyer, 'n senior inspekteur by die DBV, het die beseerde, uitgeteerde leeus meer as vyf dae lank gely voordat die DBV ingevolge 'n hofbevel toegang tot die eiendom verkry het.
Meyer sê die DBV het op die betrokke teelplaas afgekom terwyl die organisasie ander plaaseienaars in die omgewing met die mediese versorging van hul diere ná afloop van die vernietigende veldbrande bygestaan het.
Die instansie het onraad vermoed toe inspekteurs toegang tot die oënskynlik verwoeste perseel geweier is.
"Ons is toegang tot die leeuteelplaas geweier, selfs al het vlamme die meeste van die plaasgrond en kampe waar die leeus aangehou word, verswelg.
"Dit was 'n duidelike aanduiding dat iets nie pluis is nie," sê Meyer.
Die toneel waarop lede van die DBV afgekom het, het hulle egter "diep geskok".
"Toe ons by die leeukampe kom het ons harte gebreek en ons siele gehuil. Dit was duidelik dat die leeus nie van die vlamme kon vlug nie en dat hulle baie rook ingeasem het.
"Die leeus het nie beweeg nie en het almal op een plek met hul pote in die lug gelê."
Meyer sê die leeus was geweldig swak en in erge pyn.
"Daar was drie leeumannetjies in een van die kampe wat glad nie eers kon staan nie. Wanneer hulle probeer opstaan het, het hulle dadelik weer geval."
Meyer sê voorts dat die kampe in 'n haglike, vuil toestand was.
Ontlasting en ou karkasse het oral rondgelê en volgens Meyer was die kampe heeltemal te klein vir die leeus. Die leeus het glo ook 'n ander leeu in die kamp opgevreet aangesien hulle erg uitgehonger was.
Verder was daar geen elektriese omheinings nie en was die pale wat die strukture in plek moes hou, heeltemal verbrand. Daar was ook groot gate in die omheinings.
"Die leeus kon maklik ontsnap, maar nie een het nie aangesien hulle te swak was.
"Ons het gou besef dat die eienaar glad nie meer oor die leeus besorg was nie. Hy was nie bereid om finansieel in die welstand van die leeus te belê nie en het ook nie meer voorsiening vir kos gemaak nie."
Meyer sê daar was skaars genoeg kos in die omgewing om een kamp se leeus te voed.
Die leeus was ondergewig met 'n lae liggaamsmassa en die diere se ribbe- en pelvisbene en hul rugstringe was glo ook duidelik sigbaar.
"In my 30 jaar by die Bloemfontein DBV was ek nog nooit so kwaad nie.
"Die leeu is deel van Suid-Afrika se Groot Vyf en het 'n hoë status. As 'n land is ons veronderstel om trots op ons inheemse diere te wees, maar ons het hulle gefaal.
"Ons [die land] het 'n bedryf gekweek, wettig of onwettig, wat ons diere vir vermaakdoeleindes soos jag, beenhandel, stroping, sirkustoertjies, vertroeteling en aanhouding in dieretuine misbruik. Dít moet end kry," sê Meyer.
Die DBV was Maandag steeds op die toneel en het 'n beroep op die publiek gedoen om die organisasie met die versorging van die leeus by te staan.
Enigiemand wat 'n bydrae wil maak kan die DBV se webwerf besoek of 'n SMS met die woord "Bloemspca" na 42646 stuur om R30 te skenk.
Ek kan dit nie glo nie is daar nog mense wat dit doen… Hoop hulle kry 'n groot boete
Hierdie mense maak die bedryf se naam Gat..
Maar vertel.ook vir ons wie verantwoirdelik was vir die
Brande….dit sal jy nooit hoor nie
Woede is wat by my opkom. Ek het nie woorde nie. Dis tyd dat vonnisse vr dieremishandeling hersien word.